Oficiālais Vēstnesis L 326 , 18/12/1999 Lpp. 0016 - 0017



Komisijas Regula (EK) Nr. 2680/1999 (1999. gada 17. decembris), ar ko apstiprina kultūras un sporta pasākumiem paredzēto buļļu identifikācijas sistēmu EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1997. gada 21. aprīļa Regulu (EK) Nr. 820/97, ar ko izveido liellopu identifikācijas un reģistrācijas, kā arī liellopu gaļas un liellopu gaļas produktu marķēšanas sistēmu [1], un jo īpaši tās 4. panta 1. punktu, ņemot vērā Spānijas, Portugāles un Francijas lūgumus, (1) tā kā Spānija, Portugāle un Francija tradīciju radīto grūtību dēļ ir iesniegušas lūgumus par kultūras un sporta pasākumiem paredzēto buļļu identifikāciju; (2) tā kā šie lūgumi būtu jāņem vērā ar noteikumu, ka tie paredz garantijas, kas atbilst Regulas (EK) Nr. 820/97 sniegtajām garantijām; tā kā īpašiem noteikumiem attiecībā uz kultūras un sporta pasākumiem paredzētajiem buļļiem būtu jāattiecas tikai uz ausu marķieriem; tā kā pārējie identifikācijas sistēmas elementi, kas paredzēti Regulas (EK) Nr. 820/97 3. pantā, būtu jāievieš saskaņā ar spēkā esošajiem Kopienas normatīvajiem aktiem; (3) tā kā atbildīgajai amatpersonai kultūras un sporta pasākumiem paredzēto buļļu marķēšanai būtu jāizvēlas kāds no šādiem marķēšanas līdzekļiem: a) divi plastmasas ausu marķieri; b) viens vai divi metāla ausu marķieri kopā ar degzīmi vai c) viens vai divi plastmasas ausu marķieri kopā ar degzīmi; tā kā šādiem dzīvniekiem, kurus laiž Kopienas iekšējā tirgū, būtu jāpievieno vai jādod līdzi divi ausu marķieri, ko paredz spēkā esošie Kopienas normatīvie akti; (4) tā kā šos marķierus var noņemt šādiem pasākumiem paredzētajiem dzīvniekiem, pirms tos ved uz vietu, kur notiks attiecīgais pasākums, vai arī tad, kad tos atšķir no mātes; tā kā, noņemot abus marķierus dzīvniekiem, ko atšķir no mātes, šie dzīvnieki ir nekavējoties jāmarķē ar degzīmi; (5) tā kā, lai nodrošinātu saskaņu un precizitāti, būtu jāizveido atbilstīga saikne starp visiem izmantotajiem identifikācijas elementiem; (6) tā kā šiem īpašajiem noteikumiem būtu jāattiecas uz visām dalībvalstīm, jo kultūras un sporta pasākumiem paredzētos buļļus var audzēt arī citās dalībvalstīs, IR PIEŅĒMUSI ŠO REGULU. 1. pants Šī regula attiecas un kultūras un sporta pasākumiem paredzētiem buļļiem, kas ir reģistrēti šādu organizāciju ciltsgrāmatās: a) - "Asociación nacional de ganaderías de Lidia", - "Asociación de ganaderos de Lidia unidos", - "Agrupación española de reses bravas", - "Unión de criadores de toros de Lidia", raza bovina de Lidia šķirnes dzīvniekiem, kas dzimuši Spānijā; b) "Associação de Criadores de Toiros de Lide" – Brava šķirnes dzīvniekiem, kas dzimuši Portugālē; c) "Association des éleveurs Français de taureaux de combat"Brave un de combat šķirnes dzīvniekiem, kas dzimuši Francijā, un "Association des éleveurs de la Raço di biou" – Camargue un Raço di biou šķirnes dzīvniekiem, kas dzimuši Francijā (ieskaitot šo šķirņu krustojumus). 2. pants 1. Uz dzīvniekiem, kas definēti 1. pantā, attiecina īpašus noteikumus, kuri izklāstīti no 2. līdz 5. punktam. 2. Atbildīgā iestāde dzīvnieku marķēšanai izvēlas kādu no šiem marķēšanas līdzekļiem: - divi plastmasas ausu marķieri; - viens vai divi metāla ausu marķieri kopā ar degzīmi; - viens plastmasas marķieris kopā ar degzīmi. 3. Atbildīgā iestāde var noņemt ausu marķierus šādiem pasākumiem paredzētajiem dzīvniekiem, pirms tos ved uz vietu, kur notiks konkrētais pasākums, kā arī tiem dzīvniekiem, ko atšķir no mātes. Ja abus marķierus noņem dzīvniekiem, ko atšķir no mātes, šos dzīvniekus nekavējoties marķē ar degzīmi. 4. Jebkurā gadījumā šādu dzīvnieku turētāja rīcībā ir jābūt abiem ausu marķieriem, kas atbilst spēkā esošajiem Kopienas normatīvajiem aktiem. Ja šādus dzīvniekus laiž Kopienas iekšējā tirgū, tiem ir jāpievieno vai jādod līdz abi marķieri. 5. Lai garantētu saskaņu un precizitāti, izveido atbilstošas saiknes starp visiem identifikācijas elementiem. 3. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1999. gada 17. decembrī Komisijas vārdā — Komisijas loceklis David Byrne [1] OV L 117, 7.5.1997., 1. lpp. --------------------------------------------------